[pic] | KOMISIJA EVROPSKIH SKUPNOSTI |

Bruselj, 2.4.2009

COM(2009) 157 konč.

Predlog

ODLOČBA SVETA

o spremembi Odločbe Komisije 2008/938/ES o seznamu držav upravičenk, ki so upravičene do posebnega spodbujevalnega režima za trajnostni razvoj in dobro upravljanje, kakor je predvideno v Uredbi Sveta (ES) št. 732/2008 o uporabi sheme splošnih tarifnih preferencialov v obdobju od 1. januarja 2009 do 31. decembra 2011

(predložila Komisija)

OBRAZLOŽITVENI MEMORANDUM

Namen priloženega predloga odločbe Sveta je spremeniti Odločbo Komisije 2008/938/ES s črtanjem Venezuele s seznama držav upravičenk do posebnega spodbujevalnega režima za trajnostni razvoj in dobro upravljanje (GSP+) v obdobju od 2009−2011.

Uredba Sveta (ES) št. 732/2008 o uporabi sheme splošnih tarifnih preferencialov v obdobju od 2009−2011 določa, da se državam v razvoju, ki izpolnjujejo zahteve iz členov 8 in 9, dodeli preferenciale GSP+. V skladu s temi zahtevami mora biti vsaka država upravičenka do GSP+ „ranljiva“ ter ratificirati in učinkovito izvajati 27 mednarodnih konvencij s področja človekovih pravic, temeljnih delovnih standardov, trajnostnega razvoja in dobrega upravljanja iz Priloge III k Uredbi (ES) št. 732/2008. Država se mora tudi zavezati, da bo sprejela in v celoti spoštovala spremljanje in preglede izvajanja, kot je predvideno v zadevnih konvencijah in z njimi povezanih instrumentih.

Vlada Venezuele je 31. oktobra 2008 Komisiji predložila svoj zahtevek za preferenciale GSP+ za obdobje od 1. januarja 2009 do 31. decembra 2011. Pregled zahtevka Komisije je pokazal, da Venezuela takrat ni ratificirala Konvencije Združenih narodov proti korupciji iz točke 27 v delu B Priloge III k Uredbi (ES) št. 732/2008.

Vlada Venezuele se je v dopisu Misije Venezuele pri Evropski uniji zavezala, da bo Konvencijo Združenih narodov proti korupciji ratificirala in učinkovito izvajala najkasneje do 31. decembra 2008.

Komisija je 9. decembra 2008 sprejela Odločbo 2008/938/ES o seznamu držav upravičenk, ki so upravičene do GSP+, kakor je predvideno v Uredbi Sveta (ES) št. 732/2008 za obdobje od 1. januarja 2009 do 31. decembra 2011, ter vključila Venezuelo na seznam držav upravičenk v pričakovanju, da bo Venezuela naredila vse potrebno za ratifikacijo in učinkovito izvajanje Konvencije Združenih narodov proti korupciji najpozneje do 31. decembra 2008, kakor se je zavezala.

Odločba Komisije 2008/938/ES z dne 9. decembra 2008 je bila sprejeta s predhodnim soglasjem Stalnega odbora o splošnem sistemu preferencialov z dne 25. novembra 2008, na katerem je 26 držav članic (318 glasov) glasovalo za, 1 država članica (27 glasov) pa se je vzdržala, ter implicitnim dogovorom, da bo treba seznam spremeniti, če Venezuela do konca leta ne bo ratificirala in učinkovito izvajala manjkajoče konvencije.

Vendar pa Venezuela do 31. decembra 2008 še ni ratificirala konvencije proti korupciji in tako ni izpolnila vseh potrebnih zahtev iz Uredbe (ES) št. 732/2008, da bi ji bile dodeljene ugodnosti GSP+. Nadaljnji ukrepi, ki jih je Venezuela sprejela januarja 2009, da bi dokončala ratifikacijo, niso pomembni za doseganje meril iz Uredbe 732/2008 za države upravičenke do GSP+ od 1. januarja 2009. Zato je treba ustrezno spremeniti Odločbo Komisije 2008/938/ES s črtanjem Venezuele s seznama držav upravičenk do GSP+ v obdobju od 2009−2011.

V izogib vsem negativnim vplivom na gospodarske subjekte je treba glede uporabe Odločbe zagotoviti ustrezno prehodno obdobje.

Glede na navedeno je bil 30. januarja 2009 Stalnemu odboru o splošnem sistemu preferencialov v glasovanje predložen osnutek odločbe Komisije za črtanje Venezuele iz seznama držav upravičenk do GSP+ v skladu s členom 10(2) Uredbe (ES) št. 732/2008 in členom 5 Sklepa Sveta 1999/468/ES. Predlogu je nasprotovala manjšina držav članic, ki lahko prepreči sprejetje (72 glasov proti in 39 vzdržanih glasov). Predlog je podprlo 21 držav članic (234 glasov). Odbor tako ni podal mnenja s kvalificirano večino.

Komisija mora zato v skladu s členom 5(4) Sklepa Sveta 1999/468/ES Svetu predložiti predlog ukrepov, ki jih je treba sprejeti, in o tem obvestiti Evropski parlament. Svet lahko o predlogu odloča s kvalificirano večino najkasneje v treh mesecih od datuma, ko mu je bila zadeva predložena.

Predlog

ODLOČBA SVETA

o spremembi Odločbe Komisije 2008/938/ES o seznamu držav upravičenk, ki so upravičene do posebnega spodbujevalnega režima za trajnostni razvoj in dobro upravljanje, kakor je predvideno v Uredbi Sveta (ES) št. 732/2008 o uporabi sheme splošnih tarifnih preferencialov v obdobju od 1. januarja 2009 do 31. decembra 2011

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 732/2008 z dne 22. julija 2008 o uporabi sheme splošnih tarifnih preferencialov v obdobju od 1. januarja 2009 do 31. decembra 2011 in spremembah uredb (ES) št. 552/97, (ES) št. 1933/2006 in uredb Komisije (ES) št. 1100/2006 in (ES) št. 964/2007[1] ter zlasti člena 10(2) Uredbe,

ob upoštevanju predloga Komisije,

ob upoštevanju naslednjega:

(1) Uredba (ES) št. 732/2008 določa, da se državam v razvoju, ki izpolnjujejo zahteve iz členov 8 in 9, dodeli posebni spodbujevalni režim za trajnostni razvoj in dobro upravljanje.

(2) V skladu s členom 10(2) navedene uredbe je Komisija sprejela Odločbo 2008/938/ES z dne 9. decembra 2008 o seznamu držav upravičenk, ki so upravičene do posebnega spodbujevalnega režima za trajnostni razvoj in dobro upravljanje, kakor je predvideno v Uredbi Sveta (ES) št. 732/2008 o uporabi sheme splošnih tarifnih preferencialov v obdobju od 1. januarja 2009 do 31. decembra 2011[2].

(3) V skladu z navedeno odločbo je bil Bolivarski republiki Venezueli (v nadaljnjem besedilu: Venezuela) dodeljen posebni spodbujevalni režim za trajnostni razvoj in dobro upravljanje.

(4) Vendar pa je bilo ugotovljeno, da Venezuela ni ratificirala Konvencije Združenih narodov proti korupciji iz točke 27 v delu B Priloge III k Uredbi (ES) št. 732/2008. Zato Venezuela ni izpolnila vseh potrebnih zahtev iz Uredbe (ES) št. 732/2008, da bi ji bil dodeljen posebni spodbujevalni režim. Odločbo Komisije 2008/938/ES je treba ustrezno spremeniti in hkrati zagotoviti primerno prehodno obdobje za njeno uporabo. V skladu s členom 214 Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti[3] vsak carinski dolg, ki nastane zaradi ugodnosti iz Odločbe 2008/938/ES do datuma uporabe te odločbe, tako ne bo prizadet.

(5) O tej odločbi je treba v skladu s členom 10(3) Uredbe (ES) št. 732/2008 obvestiti Venezuelo.

(6) Odbor za splošne preferenciale ni podal mnenja v roku, ki ga je določil njegov predsednik. Ukrepe iz te odločbe mora zato na podlagi člena 10(2) Uredbe (ES) št. 732/2008 in v skladu s členom 5(4) Sklepa Sveta 1999/468/ES[4] sprejeti Svet −

SPREJEL NASLEDNJO ODLOČBO:

Člen 1

V členu 1 Odločbe 2008/938/ES se črtata besedi „(VE) Venezuela“.

Člen 2

Ta odločba se začne uporabljati šestdeseti dan po objavi v Uradnem listu Evropske unije .

Člen 3

Ta odločba je naslovljena na Bolivarsko republiko Venezuelo.

V Bruslju, […]

Za Svet

Predsednik […]

[1] UL L 211, 6.8.2008, str. 1.

[2] UL L 334, 12.12.2008, str. 90.

[3] UL L 302, 19.10.1992, str. 1.

[4] UL L 184, 17.7.1999, str. 23.